กระทรวงพาณิชย์ พร้อมผลักดัน Soft Power ของไทยไปแสดงศักยภาพในตลาดต่างประเทศ
นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ เปิดเผยถึงกรณีศิลปินชาวไทย มิลลิ (MILLI) ที่นำข้าวเหนียวมะม่วง เป็น Soft Power Content บนเวทีคอนเสิร์ตระดับโลก ถือเป็นไอเดียที่ดีและน่าชื่นชม ซึ่งกระทรวงพาณิชย์พร้อมให้การสนับสนุน ตามนโยบายของนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ที่ได้มอบหมายให้ดำเนินยุทธศาสตร์ Soft Power ในปี 2565 ผ่านการทำกิจกรรมตลอดทั้งปี เพื่อให้เกิดความต่อเนื่อง พร้อมส่งเสริมให้ Soft Power ของไทยไปแสดงศักยภาพในตลาดโลก เนื่องจากประเทศไทยมีจุดแข็งในหลายด้าน โดยเฉพาะอาหารไทยเป็นที่ยอมรับไปทั่วโลก กิจกรรมแรกของปีนี้คือ การผลักดัน Soft Power ผ่านภาพยนตร์ แอนิเมชันและดิจิทัลคอนเทนต์ของไทย ในโครงการ Content Pitching เมื่อต้นปีที่ผ่านมา ประสบความสำเร็จเป็นอย่างมาก ผู้เจรจาจากบริษัทฝั่งไทยสามารถสร้างรายได้รวมกว่า 815 ล้านบาท นับเป็นครั้งแรกในการดึงผู้ให้บริการสตรีมมิ่งความบันเทิงชื่อดัง ร่วมเจรจาการค้ากับผู้ประกอบการไทย เกิดการสร้างเครือข่าย ขยายโอกาสเผยแพร่ผลงานดังกล่าวสู่ตลาดต่างประเทศมากขึ้น นอกจากนี้ ยังเป็นการกระตุ้นการพัฒนาธุรกิจที่เกี่ยวข้องอื่นๆ เช่น อาหาร สถานที่ท่องเที่ยว วัฒนธรรม แหล่งวิถีชีวิต ที่เป็นเอกลักษณ์ของไทยอีกด้วย  ข้อมูลจากกรมส่งเสริมการค้าระหว่างประเทศ ระบุว่า สถานการณ์การส่งออกข้าวเหนียว ช่วง 2 เดือนแรกของปี 2565 (ม.ค.- ก.พ. 65) มีปริมาณ 29,312 ตัน มูลค่ารวม 594.56 ล้านบาท เพิ่มขึ้นร้อยละ 10.98 เมื่อเทียบกับช่วงเดียวกันของปีก่อน ตลาดส่งออกหลัก ได้แก่ จีน สหรัฐอเมริกา ลาว เวียดนาม และญี่ปุ่น ขณะที่การส่งออกมะม่วงสดช่วง 2 เดือนแรกของปี 2565 (ม.ค. - ก.พ. 65) มีปริมาณ 10,398 ตัน มูลค่ารวม 403.51 ล้านบาท ตลาดส่งออกมะม่วงสดที่สำคัญ ได้แก่ มาเลเซีย เกาหลีใต้ ญี่ปุ่น เมียนมา ลาว สิงคโปร์ รัสเซีย เวียดนาม สหรัฐอาหรับเอมิเรตส์ และจีนสำหรับผู้สนใจสามารถประสานงานได้ที่ สำนักพัฒนาและส่งเสริมธุรกิจบริการ กรมส่งเสริมการค้าระหว่างประเทศ สายด่วน 1169